ब्रह्मसरोवर
ब्रह्मसरोवर भारत के हरियाणा राज्य के थानेसर में स्थित एक सरोवर है जो हिन्दुओं द्वारा अत्यन्त पवित्र माना जाता है। सूर्यग्रहण के अवसर पर यहां विशाल मेले का आयोजन किया जाता है। इस अवसर पर लाखों लोग ब्रह्मसरोवर में स्नान करते हैं। कई एकड़ में फैला हुआ यह तीर्थ वर्तमान में बहुत सुन्दर एवं सुसज्जित बना दिया गया है। कुरूक्षेत्र विकास बोर्ड के द्वारा इसे बहुत दर्शनीय रूप प्रदान किया गया है तथा रात्रि में प्रकाश की भी व्यवस्था की गयी है।
ऋषियन आश्रम
जनपद चित्रकूट के मऊ थाना क्षेत्र के ‘बरहा कोटरा’ गाँव के पास यमुना नदी के तट पर स्थित धर्मस्थली ‘चित्रकूट’ का प्रवेश द्वार ऋषियन आश्रम है। यह केवल देवी-देवताओं और ऋषि-मुनियों की ही तपस्थली नहीं है बल्कि सिद्धियाँ प्राप्त करने के लिए दानव भी यहाँ तपस्या किया करते थे। महाभारत काल में दैत्यराज बाणासुर की राजधानी रहा यह क्षेत्र असुरों का अराधना स्थल रहा है। बाणासुर की माँ भी एक महान शिव भक्त थीं। कहा जाता है कि बाणासुर की माँ प्रतिदिन भगवान शिव की पूजा करने के लिए कैलाश पर्वत जाया करती थीं। माँ के वृद्ध हो जाने पर जब कैलाश पर्वत जाने में वह असमर्थ हो गईं बाणासुर ने घोर तपस्या करते हुए शिव की आराधना कर उन्हें प्रसन्न करतें वरदान माँगा की वे खुद प्रतिदिन यहाँ आकर उसकी माँ को दर्शन दें। ऋषियन आश्रम में एक बड़ी शिला से निर्मित गुफा के अन्दर अनेकों शिवलिंग विराजमान हैं। कंदराओं से निकलती जल धाराओं से शिवलिंगों का निरन्तर जलाभिषेक होता रहता है। बाणासुर और उसकी माँ के महान भक्त होने की गवाही देता है यह स्थान।